Înainte să explodeze subiectul Simona Halep, tot despre tenis voiam să scriu. Se organizase la Las Vegas un meci demonstrativ între Rafa Nadal și Carlos Alcaraz, eveniment transmis în premieră în direct de... Netflix! Nu am fost pe fază, l-am văzut a doua zi pe respectiva platformă de filme. Bine, văzut e un fel de-a spune, a trebuit să derulez la greu, fiindcă totul a fost împănat în stil Las Vegas, ca la meciurile de box pentru centura mondială sau ca la Super Bowl. Dar vorbind strict de tenis, spectacolul n-a dat pe dinafară, deși de obicei la asta te aștepți la demonstrative. Alcaraz se accidentase, dar erau prea mulți bani la mijloc, cred că a fost mare presiune pe el să forțeze. A forțat ca prezență, nu și ca joc. În mod normal, ar fi fost victimă sigură, numai că și dincolo de fileu erau probleme. Unele care par să nu se mai termine. După ce a onorat... onorariul din "orașul păcatelor", Nadal s-a retras de la Indian Wells! Și probabil că revenirea în circuit nu va mai avea loc pe hard. Practic, s-ar face un an de pauză, prea mult pentru un sportiv de vârsta sa, măcinat de atâtea probleme de sănătate. Viitorul sună sumbru, cred că iubitorii tenisului mai mult au visat la o retragere în glorie decât să o creadă cu adevărat posibilă. Ba mai mult, după ce a fost criticat pentru academia de la Riad, acceptând ca numele său să gireze regimul din Arabia Saudită, Nadal s-a trezit luat la țintă și pentru sumele încasate la Las Vegas, unde organizatorii au organizat lecții de tenis pentru doritorii cu dare de mână, care ar fi costat și 100.000 de dolari americani! N-am sesizat aceeași vehemență și la adresa lui Alcaraz, poate că el e considerat la început de drum, n-a apucat să facă prea mulți bani. E drept, depinde cu cine compari.
În fine, turneul de băieți de la Indian Wells intră în fazele finale, dar fără... Djokovic! Acesta a arătat și el o lentoare nefirească în meciul cu un italian de 20 de ani, din afara sutei. Nardi se numește cel care a reușit uriașa surpriză, ba încă din postura de lucky loser! Așadar, se profilează o luptă între cele două generații de după Nadal și Djokovic. În luptă cu Medvedev și Zverev, Alcaraz și Sinner primesc întăriri pe Lehecka și acest Nardi.